
  1. Situaţia din Kosovo

Forţa internaţională de pace din Kosovo (KFOR) va rămâne în provincie “atât timp cât va fi necesar”, a declarat secretarul general al NATO, George Robertson. 

“Comunitatea internaţională nu îşi poate lăsa misiunea în Kosovo realizată doar pe jumătate”, a declarat Robertson în cadrul unei conferinţe de presă, în cursul căreia a făcut un bilanţ al acţiunilor Alianţei în Kosovo, la un an de la începerea campaniei aeriene împotriva Iugoslaviei. “Nu vom abandona obiectivul instaurării democraţiei multietnice în Kosovo”, a precizat el. 

În privinţa menţinerii la putere a preşedintelui iugoslav Slobodan Miloşevici, Robertson a afirmat că înlăturarea acestuia este o problemă a poporului sârb. “Ca fiinţă umană, sunt dezamăgit de faptul că Miloşevici este încă preşedinte al Republicii Federale Iugoslave, dar îi va veni şi lui ceasul”, a adăugat el. 

Referitor la exerciţiul militar “Dinamic Response 2000”, care se desfăşoară în această perioadă în provincie, el a afirmat că nu este vorba de o “provocare”. Acest exerciţiu trebuie să demonstreze că Alianţa este capabilă să reacţioneze rapid dacă trupele sale vor fi atacate, a adăugat el.

*

Miniştrii de Externe din ţările Uniunii Europene şi-au exprimat îngrijorarea faţă de “deteriorarea situaţiei” din Kosovo, condamnând “extremismul de ambele părţi” şi atacurile îndreptate împotriva KFOR şi MINUK. 

Uniunea Europeană a cerut liderilor politici din Kosovo ”să se folosească de influenţa de care se bucură pentru a lua măsuri urgente în vederea prevenirii unor noi incidente, respingând astfel violenţa şi extremismul”, se arată în textul adoptat, luni 20 martie a.c., de “Cei 15”, la încheierea consiliului de miniştri care a avut loc la Bruxelles. 

Consiliul de miniştri ai Afacerilor Externe şi-a reafirmat sprijinul total acordat eforturilor KFOR şi MINUK şi şi-a reînnoit angajamentul său în procesul de democratizare din Kosovo. Miniştrii au reamintit, astfel, că acordă cea mai mare importanţă pregătirii alegerilor locale, prevăzute a fi organizate în cursul acestui an. 

Concluziile adoptate în privinţa Kosovo au făcut obiectul unor rezerve din partea Spaniei, care dorea să se atragă atenţia asupra problemei limbilor folosite în cadrul Agenţiei pentru reconstrucţie în Kosovo. 

În ceea ce priveşte Serbia, şefii diplomaţiilor europene au condamnat “ameninţările tot mai mari şi hărţuirea presei independente şi a opoziţiei democratice” de către regimul lui Slobodan Miloşevici. În opinia UE, este vorba despre o “politică discriminatorie inacceptabilă”. Uniunea Europeană a salutat, pe de altă parte, acordul recent referitor la o platformă comună a opoziţiei democratice şi a încurajat opoziţia să facă “front comun”. 

În planul sancţiunilor, UE a adoptat o reglementare ce permite ridicarea embargoului aerian, decisă deja în luna februarie a.c. În paralel, miniştrii au însărcinat Comitetul reprezentanţilor permanenţi ai statelor membre să finalizeze o altă reglementare vizând ameliorarea eficacităţii sancţiunilor financiare impuse Belgradului, pentru a permite intrarea lor în vigoare la sfîrşitul lunii. 

Miniştrii de Externe din UE şi-au exprimat, totodată, sprijinul pentru Muntenegru şi pentru “guvernul său democratic ales”, care se opune regimului de la Belgrad. Consiliul a cerut Comisiei Europene să examineze mijloacele de sporire a asistenţei financiare acordate Muntenegrului. Executivul european intenţionează să-şi dubleze în acest an asistenţa financiară, de la 10 la 20 de milioane de euro. Din 1998, UE a furnizat în total un ajutor de 83 de milioane de euro. Pe de altă parte, Banca Europeană de Investiţii (BEI) a fost invitată să examineze posibilitatea extinderii activităţilor sale în Muntenegru. 

În ceea ce priveşte Bosnia-Herţegovina, miniştrii au aprobat iniţiativa Comisiei de a stabili un fel de ghid, în vederea deschiderii ulterioare a negocierilor pentru un acord de stabilizare şi asociere UE-Bosnia. 

Miniştrii Afacerilor Externe şi-au exprimat, de asemenea, sprijinul pentru pregătirea conferinţei donatorilor pentru Balcani, ce va fi organizată la 29 şi 30 martie, la Bruxelles, în cadrul Pactului de Stabilitate. UE speră că va putea aduna, cu prilejul acestei conferinţe, 1,5 miliarde de euro. 

Miniştrii au audiat o prezentare a raportului referitor la strategia UE pentru Balcani, pregătit de Înaltul reprezentant al diplomaţiei europene, Javier Solana, şi de comisarul pentru relaţii externe, Chris Patten. Documentul, prezentat la summitul european de la Lisabona, abordează două mize majore pentru UE: democratizarea Iugoslaviei şi integrarea ţărilor din regiune în curentul politic şi economic al Europei.

*

Administratorul ONU al provinciei Kosovo, Bernard Kouchner, a declarat că se simte “jenat” de lipsa de precizie a rezoluţiei 1244 a ONU, prin care se acordă o autonomie substanţială acestei provincii sârbe, şi apreciază că trebuie să înceapă “dezbaterea politică privind statutul minorităţilor”. 

“Mă simt jenat, la fel ca şi ceilalţi diplomaţi din echipă, din cauza contradicţiilor acestei rezoluţii. Ura, prezentă de ambele părţi, îngreunează aplicarea rezoluţiei”, a subliniat Kouchner, într-un interviu publicat în cotidianul francez “La Croix”. 

Întrebat despre independenţa provinciei Kosovo, administratorul ONU al provinciei a declarat că el “nu are sarcina de a revizui” rezoluţia 1244, precizând însă că “trebuie începută dezbaterea politică, în special în privinţa statutului minorităţilor”. “Vreau să ştiu cum pot fi protejate acestea, ori dacă pot fi protejate sau nu”, a subliniat Kouchner. 

În legătură cu situaţia de la Kosovska Mitroviţa, administratorul ONU a afirmat că “nu întrevede” nici o posibilitate de împărţire a oraşului care focalizează ura etnică din întreaga provincie. În final, Bernard Kouchner a ţinut să-l omagieze pe episcopul ortodox Artemie care, deşi nu a fost “susţinut îndeajuns de către populaţie”, reprezintă, în opinia sa, “onoarea comunităţii sârbe”.

 

2. Rusia în pragul mileniului III

Preşedintele interimar rus Vladimir Putin a declarat, marţi 21 martie a.c., că independenţa unei ţări este garantată de gradul de dezvoltare al economiei şi al armatei.

“În secolul al XXI-lea, o ţară nu poate fi independentă fără o economie şi o armată dezvoltate”, a declarat Putin, în timpul unei vizite la Nijni-Novgorod, oraş situat într-o zonă unde industria militară este bine reprezentată. 

Putin a fost însoţit de ministrul Apărării, Igor Sergheiev, şi de vicepremierul Ilia Klebanov, însărcinat cu problemele complexului militaro-industrial. El a subliniat, în cursul unei întîlniri cu directorii întreprinderilor din acest sector, că industria militară rusă a înregistrat o creştere spectaculoasă a producţiei în anul 1999, rata de dezvoltare fiind de 30% faţă de 1998.

“Avem un potenţial enorm pentru a dota armata cu noi tipuri de armament şi pentru a menţine capacitatea defensivă a ţării”, a afirmat Vladimir Putin. “Trebuie să facem concurenţă celorlalte state, nu doar în domeniul industriei militare, ci şi în domeniile economic, financiar, diplomatic şi informatic”, a mai spus preşedintele interimar rus. El a adăugat că şi-ar dori ca mai mulţi tineri să lucreze în domeniul industriei militare, în condiţiile în care după 1996 vîrsta medie a angajaţilor acestei industrii a variat între 47 şi 58 de ani. “Trebuie să creăm condiţii pentru a-i convinge pe tinerii specialişti să menţină potenţialul acestei industrii”, a mai spus Putin.

*

Principalele momente politice ale evoluţiei Federaţiei Ruse în ultimii 10 ani 

Algerile prezidenţiale din Rusia, care au avut loc duminică, 26 martie, încheie definitiv epoca lui Boris Elţîn, omul care a înmormântat URSS şi al cărui al doilea mandat a fost marcat de războiul din Cecenia şi de numeroase scandaluri de corupţie. 

1991

- 6 noiembrie: preşedintele Boris Elţîn decretează dizolvarea PCUS şi a tuturor structurilor sale pe întreg teritoriul Rusiei. 

- 8 decembrie: preşedinţii a trei republici sovietice - Rusia, Ucraina şi Belarus - pun capăt existenţei URSS. 

- 21 decembrie: crearea CSI la Alma Ata (Kazahstan) de către cele unsprezece foste republici sovietice (Georgia şi cele trei ţări baltice nu au aderat). Georgia aderă la CSI în anul 1994. 

1992

- ianuarie: premierul Egor Gaidar liberalizează preţurile şi lansează reformele economice în Rusia. 

- decembrie: Boris Elţîn îl demite pe Egor Gaidar, neagreat de parlamentarii care se opuneau reformei şi îl numeşte în fruntea guvernului pe Viktor Cernomîrdin, care continuă reformele, dar într-un ritm mai lent. 

1993

- 3 ianuarie: Rusia şi Statele Unite semnează la Moscova acordul strategic de dezarmare nucleară START II, care prevede reducerea în decurs de zece ani a două treimi din arsenalul nuclear acumulat în timpul războiului rece. 

- 21 septembrie: Elţîn decretează dizolvarea Parlamentului ales în 1989, care bloca hotărârile prezidenţiale. 

- 3-4 octombrie: în ziua care a urmat tentativei sîngeroase de ocupare a radio-televiziunii din Moscova de către opoziţia parlamentară, Elţîn ordonă asaltul asupra deputaţilor baricadaţi în sediul Parlamentului (oficial 148 de morţi, mult mai mulţi după afirmaţiile surselor neguvernamentale). 

- 12 decembrie: alegeri legislative, adoptarea prin referendum a unei noi Constituţii, care acordă puteri sporite şefului statului. 

 

1994

- 13-14 ianuarie; summit la Moscova între Boris Elţîn şi Bill Clinton: Rusia şi Statele Unite hotărăsc să nu mai îndrepte rachetele una împotriva celeilalte. 

- 22 iunie: Rusia aderă la Parteneriatul pentru Pace al NATO. 

- 2 septembrie: vizita preşedintelui chinez Jiang Zemin, prima vizită în Rusia a unui şef de stat chinez, după Mao Zedong, în anul 1957. Semnarea unui acord prin care cele două ţări se angajează să nu se ameninţe reciproc. 

- 11 decembrie: Elţîn trimite armata în republica separatistă Cecenia. Pe 31 august 1996, semnarea unui acord de pace pune capăt războiului, fără a rezolva chestiunea statutului acestei republici din Caucazul rus. 

 

1996

- 3 iulie: Boris Elţîn este reales preşedinte. 

- 6 martie: Elţîn îi introduce în guvern pe reformatorii Anatoli Ciubais şi Boris Nemţov. 

- 27 mai: la Paris, Rusia semnează cu NATO un “Act fondator” privind cooperarea sa cu Alianţa Nord-Atlantică. 

- 9 octombrie Elţîn anunţă că nu va mai candida pentru obţinerea celui de-al treilea mandat. 

- 10 noiembrie: summit-ul chino-rus la Beijing între Boris Elţîn şi Jiang Zemin duce la încheierea primului acord frontalier între cele două ţări şi a unui contract de construire a unui gazoduct cu lungimea de 3.000 de klilometri între Siberia şi nord-estul Chinei. 

1998

- 23 martie: Boris Elţîn îl demite pe premierul Viktor Cernomîrdin, ale cărui ambiţii prezidenţiale erau prea manifeste. 

- 24 aprilie: Elţîn impune în faţa Dumei, dominată de comunişti, un tînăr premier reformator, Serghei Kirienko. 

- 17 august: devalorizarea rublei, sistemul bancar se prăbuşeşte. 

- 23 august: absent de la Moscova în timp ce Rusia trecea printr-o criză profundă, Elţîn îl demite pe Kirienko şi îl renumeşte pe Viktor Cernomîrdin. 

- 10 septembrie: Duma îl respinge pe Cernomîrdin, Elţîn îl numeşte pe Evgheni Primakov în fruntea Guvernului. 

1999

- 9 aprilie: Rusia denunţă operaţiunea NATO în Iugoslavia. 

- 12 mai: Boris Elţîn îl demite pe Primakov şi îl înlocuieşte cu Serghei Stepaşin (ministrul de Interne). 

- 7 august: începutul tulburărilor în Daghestan (Caucaz), unde incursiunile rebelilor islamişti veniţi din Cecenia dau naştere unor înfruntări violente cu forţele ruse. 

- 9 august: preşedintele Elţîn demite guvernul şi îl numeşte premier pe şeful serviciilor secrete, Vladimir Putin . 

- 13 septembrie: un atentat (cel mai sângeros din istoria Rusiei), îndreptat împotriva unui imobil din Moscova s-a soldat cu moartea a 118 persoane. Cinci atentate comise în Rusia în perioada 13 august - 16 septembrie s-a soldat cu 293 de morţi. 

- 1 octombrie: trupele ruse intră în Cecenia pentru o “operaţiune antiteroristă”, justificată de atentatele din lunile august şi septembrie şi de rebeliunile din Daghestan. Capitala Groznîi este “eliberată” de forţele ruse în data de 6 februarie 2000. 

- 19 octombrie: alegeri legislative marcate de intrarea în Parlament a partidului “Unitatea”, susţinător al Kremlinului şi al lui Vladimir Putin. 

- 31 decembrie: Boris Elţîn îşi anunţă demisia, îl numeşte pe Vladimir Putin preşedinte interimar şi fixează data alegerilor prezidenţiale la sfârşitul lunii martie 2000. 

2000

- 13 ianuarie: Vladimir Putin îşi anunţă oficial candidatura la alegerile prezidenţiale din data de 26 martie. 

- 25 ianuarie: Vladimir Putin este ales la preşedinţia rotativă a CEI. 

- 16 februarie: Rusia şi NATO hotărăsc reluarea legăturilor bilaterale, îngheţate din perioada atacurilor aeriene împotriva Iugoslaviei.

*

Vladimir Putin, preşedintele interimar al Federaţiei Ruse, în vîrstă de 47 de ani, a fost ales preşedinte al ţării, încă din primul tur al prezidenţialelor din această ţară, obţinând 52,52 % din sufragii, potrivit rezultatelor obţinute în urma numărării a 94,27 % din voturi. 

Candidatul comunist Ghennadi Ziuganov, principalul contracandidat al lui Putin, a obţinut numai 29,44 % din voturi. Reformatorul Grigori Iavlinski, candidatul cotat al treilea în topul şanselor pentru funcţia supremă în stat, nu a obţinut decât 5,85 % din sufragii, potrivit cifrelor oficiale difuzate de Comisia Electorală Centrală. Rata de participare la scrutin a fost de 68,86 %, potrivit aceleiaşi surse. Ierarhia este următoarea: 1. Putin V.V. 52,52 %; 2. Ziuganov G.A. 29,44 %; 3. Iavlinski G.A. 5,85 %; 4. Tuleev A.M. 3,04 %; 5. Jirinovski V.V. 2,72 %; 6. Titov K.A. 1,50 %; 7. Pamfilova E.A. 1,02 %; 8. Govoruhin S.S. 0,45 %; 9. Skuratov I.I. 0,43 %; 10. Podberiozkin A.I. 0,14 %; 11. Djabrailov U.A. 0,08 %. Împotriva tuturor au votat 1,90 % din alegători.

“Potrivit rezultatelor preliminarii se poate spune că Putin a cîştigat deja şi că nu va mai avea loc şi un al doilea tur de scrutin”, a anunţat expertul-şef al Comisiei Electorale ruse, Dimitri Oreşkin. 

Rata de participare la scrutin, de 68,86 %, este considerată normală pentru prezidenţialele ruse. Pentru aceste alegeri au fost chemaţi la urne 108 milioane de alegători, scrutinul desfăşurându-se de-a lungul a 11 fuse orare, pentru întreg teritoriul Federaţiei Ruse. 

Ziuganov şi membrii anturajului său au denunţat o serie de fraude electorale, dar observatorii internaţionali care au supravegheat acest scrutin menit a-l desemna pe succesorul fostului preşedinte Boris Elţîn, care a demisionat la 31 decembrie 1999, nu au făcut nici un comentariu negativ la adresa acestor alegeri.

Ceremonia de învestire a preşedintelui-ales al Rusiei va avea loc pe 5 sau 8 mai, a afirmat preşedintele Comisiei Electorale Centrale, citat de ITAR-TASS.

“Aşteptăm ca ultimele rezultate ale comisiilor electorale din întreaga federaţie să ajungă la noi înainte de 4 aprilie şi nu mai târziu de 6 aprilie. Dacă primim numărătoarea voturilor pe 4 aprilie, atunci rezultatele oficiale ale alegerilor prezidenţiale vor fi făcute publice pe 5 aprilie, iar ceremonia de învestire va avea loc după 30 de zile, probabil pe 5 mai”, a declarat Veşniakov. Cât despre rezultatele alegerilor prezidenţiale din Cecenia, acestea vor fi cunoscute luni, 3 aprilie.

Potrivit lui Veşniakov, misiunea BEC nu s-a încheiat. “Se va fi terminat doar după adunarea tuturor voturilor şi publicarea rezultatelor oficiale finale”.

3. Vizita în Asia a preşedintelui american Bill Clinton

Preşedintele american Bill Clinton a cerut Indiei şi Pakistanului să dea dovadă de reţinere în privinţa diferendului asupra regiunii Caşmir şi a îndemnat aceste două ţări să reia dialogul politic. 

“Mesajul meu este acelaşi: respectaţi linia de control, daţi dovadă de reţinere, stăpâniţi violenţa şi reluaţi dialogul”, a declarat preşedintele american într-o conferinţă de presă susţinută la New Delhi, la încheierea convorbirilor cu premierul indian Atal Behari Vajpayee. 

Cei doi lideri au condamnat masacrarea, în Caşmirul indian, a 35 de etnici Sikh, cu atât mai mult cu cât incidentul a avut loc chiar înainte de vizita preşedintelui american în India. 

Premierul Vajpayee a învinovăţit fără echivoc Pakistanul pentru acest incident. “Vă împărtăşim sentimentul de indignare”, a declarat preşedintele Clinton. “Violenţa trebuie să înceteze, este momentul să daţi dovadă de reţinere”, a adăugat preşedintele SUA. 

Vajpayee a afirmat că este o dovadă în plus a “epurării etnice” practicate de Pakistan în Caşmirul cu majoritate musulmană, de unde zeci de mii de hinduşi au fost nevoiţi să se refugieze din 1989. “Naţiunea şi întreaga comunitate civilizată este scandalizată de acest act premeditat de barbarie şi ni se alătură pentru a-l condamna”, a declarat premierul indian, denunţând, totodată, “tentativele de incitare la terorism, sub pretextul războiului sfînt”. “Nimeni nu trebuie să se îndoiască de fermitatea poporului indian de a salvgarda unitatea laică a societăţii noastre. Dispunem de mijloacele şi voinţa necesare eliminării acestei ameninţări”, a avertizat Vajpayee. 

Treizeci şi cinci de etnici Sikh au fost masacraţi, luni 20 martie a.c., în nordul Indiei, de către presupuşi extremişti musulmani care au atacat un sat din statul Caşmir, a anunţat poliţia indiană. Masacrul s-a produs cu numai câteva ore înainte ca preşedintele Clinton să-şi înceapă vizita de cinci zile în India, dominată de problema rivalităţii dintre India şi Pakistan în legătură cu provincia Caşmir. Statele Unite s-au declarat “scandalizate” de acest masacru, după cum a anunţat purtătorul de cuvânt al Casei Albe, Joe Lockhart. 

Pe de altă parte, premierul indian Atal Behari Vajpayee a dat asigurări că nu există ameninţarea unui război în Asia de Sud, în pofida tensiunilor dintre ţara sa şi Pakistan. “Nu există ameninţarea războiului. Nu gândim în termenii războiului şi nimeni nu trebuie să gândească în aceşti termeni”, a declarat Vajpayee în conferinţa de presă susţinută împreună cu preşedintele american. 

Înainte de a-şi începe turneul în Asia de Sud, Bill Clinton apreciase că regiunea şi în special “linia de control” din Caşmir care separă India de Pakistan este “cea mai periculoasă din lume”, afirmaţie cu care liderii indieni nu au fost de acord. 

Premierul Vajpayee a repetat că India respectă moratoriul referitor la testele nucleare şi că nu va recurge prima la arma atomică, dând asigurări că privilegiază calea dialogului pentru rezolvarea conflictelor. “India îşi păstrează angajamentul de a-şi rezolva divergenţele cu Pakistanul printr-un dialog bilateral paşnic”, a afirmat premierul indian. El a mai spus că s-a pus de acord cu preşedintele american în privinţa faptului că aceste divergenţe trebuie să fie “rezolvate în manieră paşnică de chiar ţările implicate”, respingând astfel, încă o dată, orice intervenţie americană sau a altei ţări în medierea conflictului din Caşmir.

*

Preşedintele american, Bill Clinton, a fost nevoit să renunţe, luni 20 martie, la vizita într-un sat din Bangladesh, prevăzută în cadrul sejurului său în această ţară, din cauza unei ameninţări teroriste, a anunţat, miercuri, cotidianul “New York Times”. 

Clinton urma să se deplaseze cu elicopterul în satul Joypura, situat la 45 de kilometri de Dhaka, dar serviciile secrete americane s-au temut că aparatul prezidenţial ar putea fi o ţintă uşoară pentru rachetele portabile anti-aeriene ascunse în junglă, au explicat responsabilii americani. 

Serviciile de informaţii americane au primit, la sfîrşitul săptămânii trecute, o informaţie conform căreia teroriştii, având probabil legături cu miliardarul islamist de origine saudită Ussama ben Laden, ar intenţiona să comită un atac împotriva preşedintelui Clinton, a adăugat aceeaşi sursă. 

Clinton a fost nevoit ca, tot din motive de securitate, să renunţe şi la momentul de reculegere la monumentul ridicat în memoria martirilor războiului de independenţă din Bangladesh din anul 1971. 

 

4. Vizita Papei Ioan Paul al II-lea în Orientul Mijlociu

Papa Ioan Paul al II-lea s-a rugat pentru unitatea creştinilor şi pentru solidaritate, marţi, 21 martie, pe stadionul din Amman, unde a oficiat o slujbă în prezenţa câtorva zeci de mii de credincioşi iordanieni, dar şi libanezi şi irakieni, între care 2.000 de copii, care au primit prima lor comuniune. 

“Viitorul vostru stă în unitate şi solidaritate”, a afirmat Papa în predica rostită în timpul slujbei oficiate împreună cu reprezentanţii riturilor siriac, copt, melkit şi maronit. “Nu există mijloace mai eficace de a participa social, profesional şi politic în slujba dreptăţii, reconcilierii şi păcii”, a spus Suveranul Pontif exprimîndu-şi dorinţa ca familiile, parohiile, şcolile, asociaţiile laice, mişcările tinerilor să aibă drept “obiectiv suprem” unitatea şi dragostea. 

Suveranul Pontif şi-a exprimat, de asemenea, speranţa în consolidarea “legăturilor de prietenie şi colaborare între comunităţile catolice locale, în toată varietatea lor, între bisericile creştine şi comunităţile ecleziastice şi între creştini şi celelalte mari religii”. Papa i-a îndemnat pe tineri să “contribuie la schimbarea lumii” şi să rămână “aproape de Dumnezeu”. 

În pofida cerului acoperit şi chiar a ploii spre sfîrşitul slujbei, Papa a reuşit să stârnească entuziasmul a circa 70.000 de fideli, la cât a fost estimat numărul celor prezenţi pe stadionul din Amman. 

După oficierea slujbei, Papa a mers la Vicariatul latin din Amman, pentru a lua masa, iar apoi la Wadi Al-Kharrar, pe malul Iordanului, unde tradiţia creştină spune că Ioan Botezătorul l-a botezat pe Isus. 

Ioan Paul al II-lea a părăsit capitala iordaniană, avînd ca destinaţie Israelul. Pelerinajul Papei la locurile sfinte are o miză capitală, cu atât mai mult cu cât între simplul pelerinaj, dorit de Vatican, şi consecinţele sale istorice sau politice, scontate de gazde, marja de manevră este mică, iar interesele părţilor implicate sunt adesea contradictorii. 

De partea israeliană, chiar dacă se recunoaşte că Papa n-a fost niciodată un “prieten” al Israelului, se mizează în primul rând pe faptul că venirea Suvernaului Pontif va însemna o nouă pagină în istoria zbuciumată dintre evrei şi creştini. Autorităţile israeliene au sperat îndeosebi că în timpul vizitei sale de la memorialul Holocaustului, Papa va preciza responsabilităţile Bisericii în timpul celui de-al doilea război monidal. Responsabilii israelieni au fost, de asemenea, sensibili la ceea ce Papa le-a spus palestinienilor, cu care Vaticanul a semnat, recent, un acord. Această vizită în teritoriile palestiniene este “de facto, recunoaşterea statului nostru”, a declarat purtătorul de cuvânt al lui Yasser Arafat. Palestinienii doresc sprijinul Papei pentru revendicarea Ierusalimului de Est drept capitala palestiniană, subiect ce interesează şi Vaticanul. 

În fine, numeroşii creştini palestinieni şi iordanieni au aşteptat de la Papă încurajări pentru a rămâne pe pământul lor, pentru ca leagănul creştinismului să nu se transforme, încetul cu încetul, într-un muzeu pentru pelerini.

*

Papa Ioan Paul al II-lea a lansat, miercuri, 22 martie, în tabăra de refugiaţi palestinieni Dheicheh, situată în apropiere de Bethleem, un apel adresat liderilor din Orientul Mijlociu şi comunitatea internaţională, cărora le-a cerut să dea dovadă de voinţă politică, pentru a pune capăt suferinţelor acestor refugiaţi. 

“În timpul întregului meu pontificat m-am simţit apropiat de poporul palestinian în suferinţele acestuia”, a afirmat Suveranul Pontif, subliniind “semnificaţia profundă” a prezenţei sale în mijlocul refugiaţilor, în cursul vizitei într-o şcoală la care învaţă 1.100 de elevi, administrată de Agenţia Naţiunilor Unite specializată în acordarea de ajutoare pentru refugiaţii palestinieni. 

“Numai un efort din partea liderilor din Orientul Mijlociu şi celor ai comunităţii internaţionale în ansamblul său - inspirat de o înaltă viziune a politicii în serviciul binelui comun - poate elimina cauzele actualei voastre situaţii”, a afirmat Suveranul Pontif, în faţa unei delegaţii a locuitorilor taberei şi a reprezentanţilor asociaţiilor de caritate. 

Pentru mulţi palestinieni, vizita Papei în tabăra cu circa 8.000 de locuitori a reprezentat punctul culminant al pelerinajului de şase zile al Suveranului Pontif în ţara Sfîntă, escala făcută la Dheicheh fiind o recunoaştere a catastrofei trăite de cei 700.000 de palestinieni exilaţi după 1948. 

Papa Ioan Paul al II-lea nu s-a pronunţat direct asupra principalei cereri a refugiaţilor şi a Autorităţii Palestiniene, respectiv “dreptul de întoarcere” în localităţile de unde au fost alungaţi de forţele israeliene. 

“Apelul meu cere o mai mare solidaritate internaţională şi voinţa politică de a face faţă acestei provocări”, a afirmat Suveranul Pontif, subliniind “condiţiile degradante în care sunt nevoiţi să trăiască refugiaţii” şi faptul că aceştia sunt privaţi de lucruri care reprezintă “necesităţi elementare ale fiinţei umane - locuinţe, asistenţă medicală, educaţie şi locuri de muncă”. 

Imediat după ce Papa a părăsit tabăra, între refugiaţi şi forţele de ordine palestiniene au izbucnit confruntări violente, zeci de tineri aruncând cu pietre în poliţişti, care au răspuns cu lovituri de baston. 

Motivele izbucnirii incidentelor nu sunt clare, unii martori afirmând însă că acestea au fost provocate de atitudinea prea dură a forţelor de ordine în timpul vizitei Suveranului Pontif. Tabăra de la Dheicheh este unul dintre bastioanele opoziţiei interne faţă de preşedintele Yasser Arafat şi una dintre bazele palestiniene din timpul Intifadei.

*

Presa israeliană l-a felicitat pe Papa Ioan Paul al-II-lea pentru discursul său de joi, în memoria victimelor evreilor Shoah-ului, de la Yad Vashem (Memorialul Holocaustului din Ierusalim), chiar dacă Suveranul Pontif s-a abţinut să ceară scuze în numele Bisericii Catolice. 

Cotidianul anglofon, “Ierusalim Post”, a afirmat, în editorialul intitulat “Să se închidă cercul milenar”, că “vizita Papei Ioan Paul al-II-lea la Yad Vashem nu încheie capitolul coresponsabilităţii creştine în cadrul Holocaustului, însă marchează tentativa sinceră de a deschide o nouă eră de prietenie dintre fraţii supăraţi ai creştinităţii şi cei ai iudaismului”. “Chiar şi pentru acest Papă, incontestabil apropiat poporului evreu, nu a fost posibil să meargă atât de departe cât au dorit Marii Rabini”, a constatat “Ierusalim Post”. 

Cotidianul “Haaretz” a subliniat, într-un editorial intitulat “În spiritul unei veritabile fraternităţi”, că “aceia care se aşteptau ca Biserica Catolică să-şi ia o responsabilitate generală pentru tăcerea sa din timpul Holocaustului, au fost dezamăgiţi de discursul Papei, însă acesta nu a deviat de la precedentele sale declaraţii”. “Acest eveniment istoric va rămâne gravat în analele istoriei umane, dincolo de analiza meticuloasă a ceea ce a fost spus şi a ceea ce nu a fost spus”, a scris cotidianul citat. 

Scriitorul David Grossman a declarat cotidianului “Yediot Aharonot” că se bucură de faptul că Papa nu a cerut scuze pentru “tăcerea” din timpul celui de-al doilea război mondial, de care este acuzată Biserica de către evrei. 

“Este adevărat că Papa nu a cerut scuze naţiunii evreieşti şi că nu s-a căit pentru actele comise de Biserică în timpul Holocaustului. Însă, gândiţi-vă la ceea ce s-ar fi întâmplat dacă şi-ar fi cerut scuze: sute de milioane de creştini s-ar fi simţit uşuraţi o dată pentru totdeauna de orice nevoie personală de a face faţă onest amintirii lor faţă de Holocaust”, a afirmat David Grossman. “Nimeni nu-şi poate cere scuze pentru Holocaust şi nimeni nu poate ierta în numele victimelor. Prezenţa Papei la Yad Vashem, în inima celei mai adânci suferinţe evreieşti, şi acţiunea sa personală în calitate de om a răsunat mult mai puternic decât ar fi putut să o facă o declaraţie oficială”, a mai spus Grossman. 

“Maariv”, un alt cotidian popular, a adoptat un ton puţin mai dezamăgit. “Astăzi, vicarul lui Iisus nu face miracole nici măcar în Oraşul Sfânt. Papa Ioan Paul al-II-lea se află în fruntea unei coaliţii complexe de cardinali, unii dintre ei neacceptând nici o deschidere către iudaism. El este, de asemenea, şeful unui stat, mic, însă, fără îndoială, influent, care păstrează în suflet poziţia sa în ţările arabe”. “Toate persoanele care se aşteptau la ceva realist au fost satisfăcute de faptul că Papa a acuzat antisemitismul şi de regretele sale pentru generaţiile de ură anti-evrei”.

*

Întrevederea dintre Papă şi liderii religioşi musulman şi evreu, menită a fi o ocazie de reconciliere între cele trei mari religii monoteiste, a dat naştere, până la urmă, unei polemici între reprezentantul Iudaismului şi cel al Islamului prezenţi la reuniune, pe tema Ierusalimului. 

Polemica a izbucnit cînd, după discursul Papei, Marele Rabin aşkenazi al Israelului, Israel Meir Lau, a ţinut să-i mulţumească Suveranului Pontif pentru că a recunoscut “Statul evreu independent având drept capitală eternă Ierusalimul”, deşi Papa nu făcuse vreo declaraţie în acest sens. Mulţumirile Rabinului au atras proteste din partea unei persoane din asistenţa aflată în sală, care l-a acuzat că atribuie Papei cuvinte pe care nu le-a rostit. Venind în întîmpinarea acestor proteste, Şeicul Tayssir Tamimi, preşedinte al tribunalului coranic (Sharia) din Hebron, s-a ridicat şi a “proclamat” că “Ierusalimul este capitala eternă a Statului palestinian”, în aplauzele asistenţei. El a amintit de masacrul comis în 1994, de către un colonist evreu, la Peştera Patriarhilor din Hebron şi a adresat un apel pentru eliberarea deţinuţilor palestinieni aflaţi în închisorile palestiniene şi pentru întoarcerea refugiaţilor din 1948. 

Papa, care sperase într-o întîlnire care să ducă la conciliere, a încercat să calmeze atmosfera. El a amintit maxima: “Ce ţie nu-ţi place, altuia nu-i face”, adăugând că “adevărata dragoste pentru aproapele tău trebuie să meargă mai departe. Aceasta înseamnă că religia este duşmanul excluderii, al discriminării, al urii, al rivalităţilor, al violenţei şi conflictului”, a explicat el. 

La încheierea acestei întâlniri, a fost plantat un arbore simbolic al păcii, pe acordurile unei melodii corale cântată de copii aparţinând tuturor celor trei comunităţi religioase. Reprezentantul musulman a părăsit, însă, sala, nedorind să participe la ceremonie. 

Muftiul Ierusalimului, Şeicul Ekrima Sabri, care este liderul religios al musulmanilor, a boicotat această reuniune, din cauza prezenţei Marelui Rabin. Comunitatea musulmană a fost reprezentată, în schimb, de Şeicul Tamimi. 

Întrebat de ce nu a dorit să ia parte la reuniune alături de Marele Rabin Lau, Muftiul Sabri a declarat că acest fapt este urmarea deciziei luate în 1967 de autorităţile musulmane, de a nu se întâlni cu rabini. Decizia aceasta a fost luată în timpul războiului de şase zile, cînd Israelul a cucerit şi partea de Est a Ierusalimului, împreună cu Cisiordania şi Fîşia Gaza. 

Ierusalimul, cetatea sfântă a celor trei mari religii, este o miză importantă în negocierile de pace dintre Israel şi Palestinieni. Israelul consideră Ierusalimul drept capitata lor “unită şi eternă”, în timp ce palestinienii doresc să-l declare şi ei capitală a viitorului lor Stat.

*

Cele şapte zile ale vizitei Papei în Ţara Sfântă

Pelerinajul istoric al Papei Ioan Paul al II-lea la Locurile Sfinte - început luni, 20 martie, în Iordania, continuat în Israel şi în teritoriile palestiniene - este de ordin spiritual, aşa cum susţin şi autorităţile politice şi cele ecleziastice. Însă nu este posibil să vizitezi această regiune, dominată de conflicte îndelungate, fără să te întâlneşti cu politicul la fiecare pas. Ca atare, nici precauţiile de limbaj ale diplomaţiei de la Vatican, nici optimismul autorităţilor israeliene, nici refuzul responsabililor locali ai Bisericii de a pronunţa vreun cuvânt susceptibil să arunce fie şi umbra vreunei polemici politice, nu au reuşit să depolitizeze călătoria Papei, care, după o zi în Iordania, a început marţi, 21 martie, vizita în Israel. De altfel, extraordinarele măsuri de securitate luate de autorităţi, constituie ele însele un argument că Locurile Sfinte nu se află într-un oarecare colţ de lume. “Între nebun, fanaticul religios evreu, fundamentalismul musulman sau adeptul protestant, nu avem decât dificultatea alegerii”, declara un ofiţer de poliţie care a lucrat o lună la organizarea călătoriei. 

În realitate, nici o vizită a vreunui şef de stat, nici măcar a preşedintelui american, Bill Clinton, nu a mobilizat atâţia oameni o perioadă atât de îndelungată. Circa 28.000 de poliţişti şi soldaţi au avut sarcina de a veghea la buna desfăţurare a “Operaţiunii Bătrânul Prieten”, cum a fost numele de cod atribuit voiajului papal. Cei 2000 de ziarişti au fost preveniţi că nu va fi tolerată nici un fel de improvizaţie. Vineri, 24 martie, ore întregi au fost blocate străzile ce duc spre Korazim (Galileea), unde Suveranul Pontif a ţinut o liturghie. Au fost închise, de asemenea, cartiere întregi din Ierusalim. “Este cea mai complexă operaţiune pe care am organizat-o după fondarea statului, în 1948”, declara generalul de poliţie David Tsur, care a asigurat legătura între Vatican şi serviciile israeliene de securitate. 

Ca oaspete al statului Israel, Suveranul Pontif a fost protejat de securitatea israeliană oriunde s-a deplasat, inclusiv în Oraşul Sfânt, unde, însă, dispozitivul a fost discret. Nici Israelul, nici Vaticanul nu au dorit să facă din această vizită o demonstraţie politică “dar ne aflăm la discreţia oricărui derapaj”, recunoştea Boaz Modai, înalt funcţionar israelian din ministerul de externe, subliniind că pelerinajul intervine într-un moment extrem de complex al procesului de pace.

În fapt, pentru Papă vizita a fost un "adevărat exerciţiu savant de echilibristică", cum o caracterizau analiştii, miza acestui sejur în Ţara Sfântă fiind triplă: consolidarea raporturilor cu Israelul şi apropierea între Biserica Catolică şi iudaism, susţinerea eforturilor de pace şi de dreptate pentru palestinieni, reafirmarea drepturilor populaţiei creştine minoritare, divizată şi complexată, într-un mediu dominat de evrei şi musulmani. (De fapt, trei dintre axele principale ale pontificatului lui Ioan Paul al II-lea.)

Vizita sa din 23 martie la Yad Vashem memorialul Holocaustului şi cea de duminică, 26, la Zidul Plângerii din Ierusalim, au reprezentat etapele cele mai pline de emoţii, înscriindu-se în ciclul gesturilor de "căinţă" deschise de Ioan Paul al II-lea, primul Papă care a intrat într-o sinagogă (Roma, 1987) şi în lagărele de exterminare de la Auschwitz (1979), Mauthausen (1988) şi Maidanek (1991). Cu riscul de a provoca extremiştii din ambele tabere, el a intenţionat să facă din Ierusalim o etapă menită să apropie creştinismul şi iudaismul, să condamne trecutul, să construiască un viitor bazat pe înţelegere şi respect. În acelaşi spirit, el i-a vizitat pe cei doi mari rabini ai Ierusalimului. 

Papa, care a provocat scandal în Israel, primindu-l în 1982, la Vatican pe Yasser Arafat, pe atunci lider al OEP, a pledat şi acum în favoarea drepturilor palestinienilor la un stat şi o capitală. Miercuri, 22 martie, la Bethleem, Papa s-a întâlnit cu Yasser Arafat. Întrevederea cu Ehud Barak, vineri, nu a avut loc la Ierusalim. Acesta a venit pe terenul Papei, pe Muntele Fericirii, un loc sfânt pentru creştinism, aflat pe malul Tiberiadei.



În nici un alt pelerinaj al Papei dialogurile între confesiunile religioase nu a avut o semnificaţie atât de specială ca la Ierusalim, Oraşul Sfânt al celor trei religii monoteiste- iudaismul, creştinismul şi islamul. Alături de vizitarea marilor rabini şi a Zidului Plângerii, Papa a avut în program şi Esplanada moscheilor şi o întâlnire cu Ikhrimak Sobri, marele muftiu al Ierusalimului. Sâmbătă, itinerariul său s-a oprit la Nazaret, după ce, cu două zile înainte, în centrul Ierusalimului, la Notre Dame, a participat la un summit al reprezentanţilor religiilor monoteiste. Pe parcursul vizitei, fiecare dintre părţi a analizat micile gesturi ale Papei, semnificative, ceea ce înseamnă că, deşi nici Vaticanul, nici Israelul nu au dorit să dea conotaţie politică acestei călătorii, politicul s-a aflat totuşi la tot pasul în cursul acestui pelerinaj istoric.

 

5. Problema drepturilor omului în China

Statele Unite sunt hotărâte să obţină condamnarea Chinei în cadrul celei de-a 56-a sesiuni a Comisiei drepturilor omului a Naţiunilor Unite, ale cărei lucrări s-a deschis, luni 20 martie a.c., la Geneva, a declarat un înalt responsabil american. 

“Considerăm că în anul 1999 în China s-a înregistrat o deteriorare gravă a drepturilor omului”, a declarat subsecretarul de stat american însărcinat cu apărarea drepturilor omului, Harold Koh. 

Koh a afirmat că o rezoluţie la adresa Chinei, pregătită de Statele Unite, are şanse să fie adoptată în cadrul acestei sesiuni, în ciuda opoziţiei autorităţilor de la Beijing. Koh a subliniat că vizita Secretarului de Stat american, Madeleine Albright, la Geneva, reprezintă o dovadă a atenţiei deosebite pe care S.U.A. o acordă acestei chestiuni. Adoptarea rezoluţiei ar permite adresarea “unui mesaj ferm Chinei referitor la deteriorarea continuă a drepturilor omului în această ţară”, a mai spus oficialul american. După ce, în ultimii ani, au reuşit să evite condamnarea la ONU, prezentând contramoţiuni, “chinezii sînt acum extrem de preocupaţi de serioasele perspective de a eşua în aceste tentative”, a adăugat el. 

Responsabilul american a subliniat că pentru Statele Unite rămâne întotdeauna un obiectiv important “apărarea drepturilor omului şi a valorilor democratice”, explicând faptul că Washingtonul este “profund îngrijorat de modul în care sunt trataţi disidenţii în China populară” şi că “susţine eforturile democratice de pretutindeni, în mod special pe cele ale Taiwanului”.

 

6. Programul Organizaţiei Mondiale pentru migraţie

Organizaţia Internaţională pentru Migraţie (OIM) desfăşoară un program de repatriere voluntară şi asistenţă pentru cetăţeni din România, Republica Cehă şi Slovacia, aflaţi în prezent pe teritoriul Belgiei, Finlandei şi Olandei, cetăţeni ale căror cereri de azil au fost respinse. 

Desfăşurat simultan în România, Republica Cehă şi Slovacia, programul are durata de un an (ianuarie - decembrie 2000) şi este co-finanţat de Uniunea Europeană şi de guvernele Belgiei, Olandei şi Finlandei. Se preconizează că, în acest interval de timp, un număr de aproximativ 200 de cetăţeni români vor fi repatriaţi voluntar. 

Programul include repatrierea propriu-zisă, asistenţă şi consiliere pentru persoanele repatriate, precum şi o campanie de informare privind riscurile migraţiei ilegale. 

Repatrierea voluntară este una dintre activităţile principale ale OIM. Elementul de noutate în acest program îl reprezintă componenţa de consiliere şi asistenţă în vederea reintegrării persoanelor repatriate. 

Pentru realizarea acestui obiectiv, în România proiectul se bucură de sprijinul Ministerului de Externe, Ministerului de Interne, Ministerului Justiţiei, Ministerului Educaţiei Naţionale, al Instituţiei Avocatului Poporului, Departamentului pentru Protecţia Minorităţilor Naţionale, al Agenţiei Naţionale pentru Ocupare şi Formare Profesională, precum şi al unui mare număr de organizaţii neguvernamentale. 

Implementarea programului va fi sprijinită şi monitorizată de un Comitet de Coordonare ce include reprezentanţi ai instituţiilor mai sus-menţionate, ai Delegaţiei Uniunii Europene la Bucureşti şi ai ambasadelor în România ale ţărilor donatoare. 

OIM este o organziaţie interguvernamentală, înfiinţată în 1951, cu sediul central la Geneva şi birouri în peste 75 de ţări. România este stat membru al Organizaţiei din noiembrie 1998. Activităţile OIM sînt menite a contribui la rezolvarea problemelor de migraţie la nivel global, regional şi naţional.

 

7. Transformări de substanţă ale organizaţiilor internaţionale

Adunarea Uniunii Europei Occidentale a propus, marţi 21 martie a.c., să se transforme într-o “adunare europeană pentru securitate şi apărare”, pentru a se asigura continuitatea acestei instanţe parlamentare consultative. 

În felul acesta, se doreşte ca noile structuri în materie de securitate şi apărare ale Uniunii Europene să fie însoţite şi de o reprezentare la nivel parlamentar. 

Circa 300 de parlamentari din 28 de ţări europene, reuniţi în hemiciclul Parlamentului de la Lisabona, au adresat o recomandare în acest sens guvernelor ţărilor membre ale UEO. 

Noua adunare ar urma să fie alcătuită din parlamentari din cele 15 ţări membre ale UE, la care s-ar adăuga reprezentanţi ai ţărilor membre ale NATO, dar nu şi ale Uniunii Europene, şi ai ţărilor candidate la aderarea la Uniunea Europeană. 

“Noua adunare ar urma să fie interlocutoarea privilegiată a noilor structuri instituite în cadrul Uniunii Europene în materie de apărare şi securitate, în special a Comitetului politic şi de securitate”, se afirmă în textul documentului. 

Catherine Lalumiere, care a reprezentat la reuniunea de la Lisabona Parlamentul European, şi-a manifestat scepticismul în ceea ce priveşte transformarea adunării UEO, argumentând cu faptul că Parlamentul European are posibilitatea de a dispune, dacă e cazul, de competenţe extinse în materie de securitate şi apărare.

*

Statele Unite şi Rusia au anunţat, joi 23 martie a.c., că intenţionează să coopereze pentru “a spori eficienţa” Organizaţiei Naţiunilor Unite. Cele două ţări intenţionează să colaboreze în privinţa “mijloacelor de sprijinire a unui proces de reformă care vizează sporirea eficienţei activităţii ONU”, a declarat ambasadorul rus Serghei Lavrov. 

Lavrov a dat citire unei declaraţii a secretarului de Stat american, Madeleine Albright, şi a ministrului rus de Externe, Igor Ivanov. Ambasadorul american, Richard Holbrooke, a precizat că principala preocupare a celor două părţi se referă la obţinerea unei modificări a modalităţilor de finanţare a operaţiunilor pentru menţinerea păcii. Statele Unite solicită o micşorare a contribuţiei lor la ONU, de la 30 la 25 de procente. 

*

În cursul discuţiilor din cadrul summitului european, şefii de stat şi de guvern din ţările Uniunii Europene au discutat proiectul declaraţiei finale a summitului, referitoare la o nouă strategie vizând transformarea economiei UE, în decurs de zece ani, în cea mai competitivă din lume, bazându-se pe exploatarea resurselor oferite de Internet, ceea ce ar putea asigura locuri de muncă şi ar păstra modelul social european actual. 

Participanţii la summit nu au reuşit să ajungă la un acord referitor la liberalizarea sectoarelor transporturilor şi energiei. 

 

8. Horst Koehler a fost ales în funcţia de director general al FMI

Consiliul de Administraţie al Fondului Monetar Internaţional l-a desemnat în unanimitate pe germanul Horst Koehler în funcţia de director general al FMI şi preşedinte al Board-ului Executiv al Fondului, conform unui comunicat dat publicităţii joi de către instituţie. 

Horst Koehler, în vîrstă de 57 ani, actualul preşedinte al Băncii Europene pentru Reconstrucţie şi Dezvoltare (BERD) începînd din septembrie 1998, rămăsese unicul candidat pentru această funcţie, în urma unui proces de selecţie controversat. 

Alegerea acestuia în unanimitate de către cei 24 membri ai Consiliului de Administraţie al FMI, reprezentînd 182 ţări membre, a apărut ca o formalitate, dat fiind că Koehler a reuşit în mod treptat să atragă consensul din partea marilor acţionari ai Fondului. 

Problema succesiunii francezului Michel Camdessus la conducerea FMI a determinat apariţia unei crize serioase la începutul lunii martie, un prim candidat prezentat de guvernul german, Caio Koch-Weser, fiind respins de Statele Unite, în timp ce ţările în curs de dezvoltare şi Japonia susţineau alţi candidaţi. 

Horst Koehler a fost preşedinte al Asociaţiei Caselor Germane de Economii din 1993 până în 1998. Din 1990 până în 1993 a funcţionat ca ministru adjunct al Finanţelor, responsabil cu relaţiile financiare şi monetare internaţionale. În acest interval, a condus negocierile din partea germană pentru Tratatul de la Maastricht, a fost implicat în procesul de unificare a Germaniei şi a deţinut funcţia de viceguvernator, din partea Germaniei, al Băncii Mondiale. 

Koehler are doctoratul în ştiinţe economice şi politice la Universitatea din Tübingen, unde a funcţionat ca asistent pentru cercetări ştiinţifice, în cadrul Institutului de Cercetare Economică Aplicată, din 1969 până în 1976. Ulterior a deţinut diverse funcţii în Ministerul german al Economiei şi al Finanţelor, până în 1989. 

 

9. Dezbaterile privind Planul de stabilitate pentru Balcani

şi Strategia de apărare

Miniştrii de externe ai UE au analizat, la Bruxelles, situaţia din Balcani şi măsurile pentru a favoriza stabilizarea, în cadrul unei reuniuni la care au participat şi titularii apărării, în vederea punerii la punct a unor planuri pentru crearea unei forţe militare europene. Reuniunea a servit totodată pentru a face o ultimă recapitulare a principalelor teme comunitare şi de politică externă înainte de summitul, din 30 şi 31 martie de la Lisabona, la care vor participa cei 15 lideri ai Uniunii Europene. Tensiunea din unele zone din Balcani, mai ales din localitatea Mitroviţa cu ciocniri între sârbii şi etnicii albanezi şi din Muntenegru cu guvernul lui Milo Djukanovici hărţuit de Belgrad, îngrijorează UE care se teme de o nouă destabilizare.

Miniştrii de externe au analizat un raport pregătit în perspectiva summitului de la Lisabona de reprezentantul pentru politica extemă şi securitate al “Celor 15”, Javier Solana, şi de comisarul Chris Patten, ce trasează o panoramă globală asupra situaţiei din Balcani, cu specială atenţie faţă de Kosovo, Serbia şi Muntenegru şi care expune unele “reţete” de ajutor. Raportul subliniază că “a sosit momentul să se pună în aplicare o strategie coerentă, care să se potrivească cu “harta locală” pentru instalarea structurilor politice în Kosovo, precum şi metode pentru ameliorarea alimentării cu resursele necesare Misiunii civile a ONU, ce se confruntă cu o gravă lipsă de mijloace”.

În ce priveşte Muntenegrul, se consideră că “presiunile Belgradului nu au fost compensate suficient de ajutorul comunităţii internaţionale”. “Supravieţuirea, în următoarele luni, a guvernului reformiştilor din Muntenegru depinde, în mare parte, de un ajutor efectiv al comunităţii internaţionale, care să sosească la timpul cuvenit”, se arată în acest raport. Miniştrii au dezbătut, la Bruxelles, şi acordarea unui ajutor financiar pentru guvernul lui Djukanovici şi se aşteaptă, totodată, ca actuala Comisie Europeană să identifice proiectele în care acest ajutor să se materializeze.

Nici Kosovo nici Muntenegru nu sunt state suverane, ceea ce face mai dificilă acordarea unui ajutor macroeconomic din partea Uniunii Europene sau a unor organisme precum Fondul Monetar Internaţional. Potrivit surselor Comisiei Europene, UE ar putea finanţa în mod imediat mai multe proiecte pentru construirea de infrastructuri în valoare de 10 milioane de euro, dar se speră “să se facă mai mult”.

Principalul obstacol este faptul că miniştrii economiei şi de finanţe comunitari resping acordarea unui ajutor macroeconomic Muntenegrului, motiv pentru care a fost frânat un ajutor în valoare de 30 milioane de euro pentru această republică. Raportul Solana-Patten consideră, pe de altă parte, că “esenţa” problemelor din Balcani este situaţia din Serbia, cu preşedintele iugoslav, Slobodan Miloşevici, ca protagonist principal.

“Lipsa unei schimbări politice sporeşte necesitatea stabilizării ţărilor vecine”, susţine documentul ce pledează în favoarea unei politici regionale care “să ofere perspectivele unei integrări în structurile europene, inclusiv în Uniunea însăşi”, a vecinilor Serbiei. Pe lângă ajutoarele prevăzute în Acordurile de Asociere şi de Stabilizare se recomandă deschiderea pieţelor UE pentru produsele acestor ţări, faţă de care există restricţii la aşa-numitele produse “sensibile”, precum agricultura şi oţelul. Surse diplomatice au subliniat aceste teme asupra cărora unele ţări comunitare nu sunt de acord, remarcând că nu este oportun ca acordurile de Asociere şi Stabilizare să se servească drept punte la o posibilă preaderare.

Este pentru a doua oară, de la lansarea de către UE la summitul de la Helsinki a planurilor în vederea dotării în anul 2003 cu o Forţă de Reacţie Rapidă de 60.000 de oameni, când miniştrii apărării comunitari asistă la un Consiliu alături de colegii lor de la externe. Potrivit unor surse comunitare, reuniunea urmează să adopte oficial, ceea ce s-a convenit la întâlnirea de la Sintra (Portugalia) de la sfârşitul lunii februarie, când s-a hotărât organizarea la finele acestui an, posibil în decembrie, a Conferinţei pentru generarea de forţe.

La această reuniune fiecare ţară membră a UE va trebui să comunice care va fi aportul său naţional la Forţa militară europeană. Surse diplomatice au subliniat că majoritatea miniştrilor apărării şi-au axat intervenţiile asupra modului în care va trebui să se articuleze relaţia dintre UE şi NATO la viitoarele operaţiuni europene.

UE prevede să acţioneze pe viitor în situaţiile de criză fie cu mijloace ale NATO fie cu mijloace proprii, deocamdată însă ţările europene sunt lipsite de capacităţile militare necesare pentru a pune singure în aplicare o operaţiune precum cea din Kosovo, de pildă. Din acest motiv, ele trebuie să recurgă la mijloacele SUA prin intermediul Alianţei Atlantice sau să achiziţioneze capacităţi (mijloace de transport a trupelor şi sateliţi de comunicaţie) necesare, ceea ce ar presupune o majorare a bugetelor militare.

 

10. Quo vadis Europa?1

Întrebarea are sens, în aceşti zori ai Mileniului laic, dominat de păienjenişul Internetului şi de magia biotehnologiei, în trei direcţii principale: politică, economică şi socială. Drumul se conturează din aproape în aproape, pe măsură ce avansăm, având în vedere că nu există un itinerar prestabilit; ne îndreptăm către o nouă paradigmă, după încheierea războiului rece, care ne-a obligat să ieşim din comoda protecţie a puterii protectoare, gata să ne asume responsabilităţile. Faptul decisiv, la care asistăm, este naşterea unei Europe politice. Într-un moment în care - convalescenţi după prima criză pe scena europeană între Parlament şi Comisie - ne pregătim de viitoarea Conferinţă Interguvernamentală (CIG), pentru a face faţă saltului calitativ al extinderii, angajate şi în 



1 Sinteză publicată în “Mondorama” nr.70 / 24 martie 2000.

curs, la 11 sau 12 ţări, formarea coaliţiei cenuşiu-negre din Austria a făcut să izbucnească în inima Uniunii o criză existenţială asupra valorilor fundamentale şi importanţei lor.

Antonio Guterres, în calitate de preşedinte al Consiliului, cu acordul celorlalţi şefi de stat şi de guvern, a făcut un pas oportun şi curajos bazat, nu doar pe valori, ci pe importanţa ultimului destin pe care dorim să-l avem în comun. Acest pas a fost făcut, bineînţeles, în cadrul unui sistem bilateral şi multilateral precum cel comunitar, dar este greu de imaginat ca liderii, reuniţi în Consiliul European, să poată acţiona altfel decât au făcut-o atunci când au fost nevoiţi să treacă acest Rubicon. Pe de altă parte, Comisia şi-a subliniat rolul său monitorizant, în ce priveşte respectarea tratatelor, iar Parlamentul European a aprobat o rezoluţie în care aprobă, cu o majoritate covârşitoare (4 din 5 votanţi), pasul făcut.

Consecinţa imediată este includerea obligatorie, pe ordinea de zi a CIG, a Cartei Drepturilor Fundamentale, în curs de elaborare la convenţia convocată de Consiliu sub preşedinţia germană cu participarea parlamentarilor europeni şi a tuturor statelor membre. 

Obiectivul său trebuie să fie, în sfârşit, o Declaraţie a Drepurilor cu mecanisme care să garanteze apărarea. Altminteri ar fi greu să se facă faţă unei opoziţii frontale austriece, mai ales după inedita scenă în care preşedintele Klestil i-a obligat pe partenerii din coaliţie să semneze o declaraţie prealabilă de recunoaştere a acestor valori şi incluzând, în sfârşit, recunoaşterea responsabilităţii ţării sale “în cumplitele crime comise de regimul naţional-socialist”. Că Schuessel a semnat din ambiţie şi Haider din oportunism, nu schimbă fondul problemei. Etalonul folosit de şefii de guvern plasează Comunitatea de Valori în centrul obligaţiilor noastre comune. În consecinţă, ţinând cont de acest caz şi, în perspectiva extinderii, trebuie să punem la punct şi să dezvoltăm mecanisme de suspendare şi chiar de excludere din Comunitate.

Pe de altă parte, criza austriacă a plasat pe primul plan necesitatea soluţionării temelor rămase în suspensie, aşa greşit numite reminiscenţe ale Tratatului de la Amsterdam, astfel încât UE să funcţioneze. De fapt, sunt teme care afectează stâlpii de rezistenţă ai unei case concepute pentru şase membri, în care se fac aranjamente pentru ca în ea să locuiască 15. A crede că sub acest acoperiş vor putea trăi impreună 26 sau chiar 30 de membri este o iluzie. De aici şi dilema aprofundării-extinderii (sau mai bine zis consolidarea), care trebuie să fie prealabilă, existând riscul dărâmării. Aplicarea mecanică a normelor în vigoare ar duce la un Parlament cu aproape o mie de deputaţi, demn epigon al Adunării Naţionale Populare chineze, la o Comisie cu 35-37 de membri şi la un Consiliu de 28-30 de membri. Cu cinci minute alocate pentru fiecare ministru pentru a saluta, începerea Consiliului ar dura peste două ore şi, pe de altă parte, ei şi-ar vedea mult reduse posibilităţile de a dialoga liber. Comisia a făcut unele propuneri care merită analizate:

- Menţinerea numărului de comisari (20) cu un sistem de rotaţie, sau cu un comisar pentru fiecare stat (poziţie apărată mai ales de statele “aşa-zise mici”), ceea ce implică riscul creării unui fel de Comisie bis, pe lângă necesitatea de a întări caracterul prezidenţial al Comisiei.

- Revizuirea ponderii voturilor în Consiliu pentru a obţine o reechilibrare între state şi populaţie. În prezent se poate obţine o majoritate calificată (2/3 din voturi) cu mai puţin de 60% din populaţie. Într-o Europă de 28 de membri s-ar vedea cazuri de decizii luate cu mai puţin de 50% din populaţie, sau blocate de 10%. O majoritate care să reunească majoritatea statelor şi populaţia ar fi o soluţie rezonabilă corspunzătoare votului majorităţii asupra tuturor temelor, exceptând unele probleme instituţionale, cu codecizia de rigoare. Aici, intervine din nou unanimitatea sau, spus în termeni negativi, dreptul de veto, “folosit” deja de Haider în termeni de ameninţare paralizantă.

- Ultimul punct este dreptul de avansare - greşit numit al cooperărilor întărite - care permite mai mult avansarea statelor care doresc să avanseze în aplicarea obiectivelor. Dacă nu vor fi reglementate, realitatea se va impune, ca şi în cazul spaţiului Schengen fără frontiere interioare, sau în realizarea însăşi a UME, chiar dacă ar fi prevăzută în Tratat.

Dezbaterea nu este exclusiv arhitectonică, după cum relevă rezervele manifestate de unele ţări candidate în ce priveşte împărtăşirea în comun a unei suveranităţi recent obţinute sau recuperate. Este de aceea important ca valoarea constituţională a drepturilor fundamentale să fie explicată ca punere în comun a suveranităţilor. Sau ca acţiune comună în apărarea acestor valori, mai ales în faţa politicilor de discriminare etnică şi culturală, precum cea pe care o aplică Haider în statul său Carintia, cu minoritatea slovenă. Simpla lectură a programului său - în care se amestecă laolaltă discursuri despre pangermanism, rasă şi creştinitate, ca bază a Europei, cu o viziune foarte critică asupra Uniunii Europene şi, inclusiv, posibila aderare la Austria a Tirolului de Sud, ce ar duce la declanşarea unui conflict grav cu Italia - este relevantă pentru ceea ce trebuie să ne aşteptăm de la această mişcare, condusă cu o mână de fier de un lider experimentat în provocări.

Drumul economic şi social, dimensiunea sa socială este şi mai relevant. Pe plan monetar, precum introducerea euro în buzunarele oamenilor, după ce şi-a consolidat rolul de monedă fiduciară, cu 40% de obligaţiuni şi bonuri mondiale emise în euro, fapt ce îi conferă Uniunii responsabilităţi financiare globale. Mai complicată este apariţia guvernului economic, care să consolideze rolul Uniunii, să întărească ciclul ascendent al economiei europene şi competitivitatea sa, să încorporeze noile tehnologii, în paralel cu generarea de noi locuri de rnuncă.

Reuniunea la nivel înalt, din 23 şi 24 martie de la Lisabona, a fost acea şansă de a sistematiza şi structura politica comunitară în acest domeniu. Cu o condiţie clară: ca procesul de schimbare şi adaptare a modelului social-european să fie făcut cu fermitate şi responsabilitate politică, pentru a evita reacţii populiste şi crizele pe plan social, ce constituie sursa de inspiraţie pentru extremismele xenofobe. Ca primă putere economică şi comercială, Uniunea Europeană are o deosebită responsabilitate în negocierile Rundei Mileniului, după eşecul înregistrat de Summitul de la Seattle, cu prima manifestaţie convocată prin Internet.

A obţine o agendă care să pună problema unui comerţ, nu doar liber (free) ci şi just (fair), este o provocare ambiţioasă care are nevoie de o poziţie fermă, o capacitate negociatoare şi o mare voinţă de dialog, mai ales cu economiile emergente în comerţul mondial. Responsabilitatea europeană în acest domeniu nu se poate limita doar la apărarea intereselor, ci trebuie să ţină cont de factorii sociali şi de mediu. Deşi aparent este vorba de probleme diferite, nu trebuie să uităm că, în criza din anii '30, răspunsurile protecţioniste la depresiunea economică au fost terenul fertil de cultivare a populismului care a degenerat în nazism.

În faţa acestei oportunităţi istorice, membrii şi instituţiile Uniunii trebuie să acţioneze în mod corespunzător. Când realitatea a făcut deja să conflueze două cursuri paralele, precum elaborarea Cartei Drepurilor Fundamentale şi Conferinţa Interguvernamentală, este oportun să recunoaştem acest lucru. Dacă o vom face, vom face pasul hotărător pentru a conveni tratate care să facă posibilă Constituirea unei Federaţii de State; este, nici mai mult nici mai puţin, decât punctul de vedere împărtăşit de şefii de stat şi de guvern atunci când au declarat, anul acesta, că apartenenţa la un ansamblu democratic, precum UE, impune obligaţii de politică internă. Aceasta este calea pe care trebuie să meargă toţi cei care doresc să se alăture acestei casei comune.

